贈种徵君放
作者：孫僅
朝代：宋

paragraphs: 雄文英概比君難，二十高名滿世間。
飛詔幾回來北闕，草玄終不出南山。
詩篇落處風雷動，筆力停時造化閑。
仙術每將丹訣解，史才曾把逸書刪。
家僮只有猿隨從，坐客唯聞鶴往還。
兩制詞臣求識面，九重天子望祇顔。
處士星孤輕世俗，大夫松好賤官班。
棋殘夜石秦雲斷，琴徹秋巖蜀月彎。
朝議蒲輪看再降，肯教從此老柴關。